《李天瑞论事远谪冬月渡河冰陷而没》
明代·王云凤

眷彼湖中岛，松柏在其端。下有冢累累，行人伤心肝。

流光催人老，坐使彫朱颜。朱门临广陌，大盖纷鸣銮。

珠帘映红烛，清宵歌未残。高堂列钟鼓，胡为独幽閒。

志士怀百忧，十日不一欢。所忧在何事，非为一身安。

志违身亦死，令人坐长叹。不如饮美酒，与众共游般。

游般非吾志，去上首阳山。

作者简介：（1465—1517）明山西和顺人，字应韶，号虎谷。成化二十年进士。授礼部主事。劾太监李广，下狱，降知州。后升陕西提学佥事，历副使、按察使，召为国子祭酒，以右佥都御史巡抚宣府。与王琼、乔宇同科中进士，号称河东三凤。